Press konferens blong Vanuatu U20 tim long National Archives long Tuesde aftanun i lukim kolosap everi memba blong kojing mo manejmen staff oli bin tenap blong ansarem sam kwesten blong lokol media.
Teknikol Daerekta blong Vanuatu Football Federation, Peter Takaro hemi brekem daon olgeta stej blong preperesen stat long Vanuatu Academy go kasem New Zealand Ole Academy mo kambak long World Cup Qualifier long Port Vila mo go bak kasem New Zealand, Singapore mo long South Korea bifo oli plei long FIFA World Cup, totol mane we oli spendem nomo long preperesen hemi Vt30,700,000.
I min se moa mane wetem 3 manis preperesen aotsaed, risal blong hem nao Vanuatu Football Federation (VFF) hemi luk yumi skorem moa poen bitim Germany mo Mexico long Group stage mo iven kam kolosap blong winim tufala pawa haus ya.
Hed Koj Dejan Gluscevic hemi talem se hemi sapraes we olgeta boe oli lanem samting hariap tumas long shotfala taem we oli bin gat, mo askem kwesten se olsem wanem sapos olgeta i bin pripea from tunamen blong 6 manis.
Daily Sport hemi askem weta risal blong olgeta U20 hemi setem wan exampol se sapos eni nara nasonal tim oli wantem go long olgeta fiuja tunamen, preperesen i mas gud semak olsem olgeta U20 ya mo President blong VFF, Lambert Maltock hemi talem se, “Yes olsem blong talem stret bambae i mas olsem nomo nao, yumi luk finis.”
Wetem plante kwesten i stap go raon se sam intanasonal klab oli scoutem samfala pleia blong yumi, koj Gluscevic hemi go jenerol nomo i talem se yes i gat plante interes i kam aotsaed from olgeta pleia blong yumi from ‘Market Value’ blong olgeta i low be kwaliti blong olgeta i antap tumas.
President Maltock i talem se Gluscevic hemi stap wok long wan software we bambae i lukim everi infomesen abaot olgeta pleia i go online mo eni scout klab o teknkikol daerekta i save accessem we bambae hemi mekem i moa isi blong Vanuatu i salem olgeta pleia blong hem ovasi.
Gluscevic hemi talem se everi pleia blong Vanuatu U20 oli save plei aotsaed isi nomo from sins long taem we hemi spendem wetem olgeta i faenem aot se jeneresen blong olgeta pleia ia oli ‘coachable’, we i min se taem hemi talem wanem instraksen long olgeta oli follem, we hem olsem memba blong olgeta intanasonal koj mo scout raon long wol, hemi wan gudfala saen finis.
Maltock i mekem i klia se Vanuatu hemi nidim wan gudfala futbol agent nomo nao blong marketem olgeta pleia blong yumi long interes blong pleia.
VFF hemi talem se kontrak blong Gluscevic bambae hemi finis long manis Julae be i gat sam toktok i stap finis se bambae oli save hollem taet hem, be oli no konfemem eni samting iet.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn